
Kata Alu-aluan Penerbit 


Segala pujian dan kesyukuran dipanjatkan ke hadrat Allah SWT 
kerana dengan izin-Nya siri buku percuma yang bertajuk Warkah 
Imam al-Ghazali dapat diterbitkan pada tahun ini. Buku yang 
mengandungi pesanan-pesanan berharga daripada seorang 
pendidik kepada anak didiknya ini, sangat sesuai untuk dijadikan 
bacaan rutin masyarakat umum. Ia sangat sesuai dibaca di semua 
peringkat seperti di institusi-institusi pendidikan tinggi mahupun 
rendah, atau di pejabat-pejabat, atau sebagai bacaan penting di 
dalam sesebuah keluarga terutamanya bagi ayah-ayah yang ingin 
melontarkan nasihat-nasihat berguna kepada anak-anak mereka, 
namun tidak mempunyai bahan pengisian yang baik bagaimana 
dan apa yang sepatutnya diisi dalam minda anak-anak mereka. 
Oleh itu, buku ini boleh menjadi bahan tazkirah yang sesuai yang 
ingin disampaikan kepada audiens tersebut. 


Pendidikan dalam masyarakat secara formal mahupun 
tidak formal, seharusnya diisi dengan pengisian-pengisian yang 
dapat membentuk peribadi mereka seimbang dalam aspek mental 
dan emosi. Bahan-bahan bacaan yang baik sudah tentu akan 

menyalurkan kepada masyarakat input-input yang akan dapat 
membangunkan kedua-dua aspek ini dalam tempoh yang bukan 
sekejap, bahkan sehingga ke akhir hayat. Input-input ini sudah 
pasti dapat dijadikan panduan dalam kehidupan mereka sepanjang 
hayat. 


Oleh sebab itulah, Majlis Agama Islam dan Adat Istiadat 
Melayu Kelantan (MAIK), sentiasa cuba menyediakan kepada 
masyarakat bahan-bahan bacaan seperti ini yang dapat dimiliki 
secara percuma. Diharap buku ini akan dapat menjadi sebab bagi 
masyarakat kita dapat menunaikan tanggungjawab mereka dalam 
memberi tunjuk ajar kepada anak-anak didik mereka dengan lebih 
mudah dan berkesan. 


Akhir kata, MAIK merakamkan setinggi-tinggi penghargaan 
kepada penterjemah buku ini iaitu Dr. Mohamad Kamil bin Haji Ab 
Majid yang telah berjaya menterjemahkan tulisan ini dari bahasa 
Arab ke bahasa Melayu bagi masyarakat di negara kita. Semoga 
usaha beliau diganjari dengan sebaik-baik ganjaran oleh Allah 
SWT. Penghargaan juga diberikan kepada semua yang terlibat 
dalam menjayakan penerbitan buku ini. 


Sekian, wassalam. 


HAJI ZULKIFLE BIN AB RAHMAN 
Timbalan Yang Dipertua 
Majlis Agama Islam dan Adat Istiadat Melayu Kelantan 


Bismillahirahmanirrahim.... 


Bicara Penterjemah 


dalam bahasa Parsi. Memandangkan karya ini dalam bentuk 

nasihat yang baik kepada kaum Muslimin, dan satu khidmat 
kepada agama, maka tulisan tersebut telah diterjemahkan ke dalam 
bahasa Arab oleh Muhamad Amin, seorang yang bermazhab Syafii, 
bertarekat Naqsyahbandi, berbangsa Kurdis dari negeri Irbili, dan 
tinggal di al-Azhar. Karya ini diterjemahkan dengan harapan tinggi 
supaya dapat memberi manfaat kepada semua. 


Rass ini merupakan sebuah tulisan karya Imam al-Ghazali 


Naskhah ini terlahir apabila salah seorang daripada pelajar 
Imam al-Ghazali telah menulis sepucuk surat kepada beliau dan 
menyatakan berkenaan dirinya yang telah penat mempelajari 
pelbagai ilmu daripada gurunya itu, namun masih tidak berasa 
puas sehinggakan dia tidak tahu lagi membezakan antara ilmu 
yang berfaedah dan yang tidak. Kandungan surat yang dikirim 
itu memohon gurunya untuk memberikannya nasihat dan berdoa 
untuknya. Maka dengan itu, naskhah ini dinamakan sebagai 
Warkah Imam al-Ghazali sebagai jawapan bertulis seorang guru 
kepada pelajarnya. 


Selama bertahun-tahun ini tidak banyak ditemui 
terjemahan tulisan ini dalam bahasa Melayu. Namun begitu, 
terjemahan yang ditulis dalam bahasa Indonesia ada dibuat oleh 
M. Zain Djambek yang diberi judul Ayyuhal Walad. Penterjemah 
cuba menterjemahkan warkah ini dengan menggunakan bahasa 
yang mudah dan menggunakan lenggok tulisan terkini agar lebih 
mudah untuk difahami dan bersesuaian dengan selera pembaca 
pada masa kini. 


Terima kasih kepada penerbit yang memberikan peluang 
untuk menerbitkan tulisan ini. Semoga usaha kecil kita ini 
dirahmati dan diberkati oleh Allah. 


Mohamad Kamil bin Hj Ab Majid 


Subang Jaya, 
Selangor. 

Imam al-Ghazali Yang Kukenal 


Ketika remaja, sudah kubaca karyanya, Ihya' Ulumuddin. 

Sewaktu belajar di Nilam Puri, abangku, Mahmood Zuhdi 
pernah membuat teguran kepadaku, mungkin dia bimbang aku 
mengabaikan buku pelajaran dan juga mungkin dia berasakan 
terlalu awal untuk aku menekuni tasawuf. Sementelah pula, aku 
pelajar dalam bidang Syariah. 


A ntara ulama besar yang awal kukenal ialah Imam al-Ghazali. 


Sewaktu belajar di Mesir, aku terbaca buku yang ditulis 
Syekh Abdul Halim Mahmood, Syekh al-Azhar. Dia menulis Al- 
Ghazali Wa Qadhiyyah Al Taswwufa berserta taaliq kitab Al- 
Mungidh min al-Dalal Sukar bagiku memahami kitab al-Mungidh 
pada waktu itu. Tetapi bahagian pertama tulisan Dr. Abdul Halim 
Mahmood aku terjemahkan dan diterbitkan secara bersiri oleh 
majalah Pengasuh yang ketika itu bawah bimbingan Ustaz Yusuf 
Zaky Yaacob. 


Nama penuh al-Ghazali ialah Muhammad bin Muhammad 
bin Muhammad bin Ahmad. Al-Ghazali juga dipanggil “Abu 
Hameed” kerana anaknya bernama Hameed yang meninggal waktu 
kecil. Nama Al-Ghazali cukup terkenal hingga ke Eropah selepas 
zaman penterjemahan apabila dikaitkan dengan polemik yang 
berlaku dalam bidang agama dan falsafah. 


Al-Ghazali merupakan ulama besar yang bermazhab Syafii 
dalam fikah, dan bermazhab Asy'ari dalam ilmu kalam. Beliau 
dianggap pembangun kalam Mazhab Asy'ari, di samping al- 
Baqillani dan gurunya, al-Juwaini. 

Al-Ghazali seorang yang hebat dan digelar “Hujjatul Islam” 
kerana beliau seorang filosuf, faqih, pakar usul fiqh, dan ahli 
tasawuf besar. Jadi, beliau menjadi tuan guru kepada penuntut 
bidang fiqh, usul fiqh, ilmu kalam, falsafah, dan tasawuf. 


Al-Ghazali lahir pada tahun 450H bersamaan 1058M, 
di bahagian Tus, Iran yang bernama Tabran. Ayahnya seorang 
miskin yang bekerja sebagai penenun. Ayah al-Ghazali meninggal 
dunia sewaktu al-Ghazali dan adiknya, Ahmad, masih kecil. Dua 
orang anak yatim ini kemudiannya diserah kepada kawannya yang 
cenderung kepada sufi kerana ayahnya juga seorang sufi. Mereka 
dibekalkan sedikit harta buat perbelanjaan hidup. 


Rakan kepada ayah al-Ghazali telah mendidik beliau dan 
adiknya sehingga habis harta peninggalan yang tidak seberapa itu. 
Kawan ayahnya tiada pilihan selain meminta dua anak yatim itu ke 
pusat ilmu agama yang lebih terjamin sambil menambah ilmu. 


Pengajian 


Al-Ghazali mula belajar fiqah di Tus, berguru dengan ulama 
yang bernama Ahmad al-Radhkani. Apabila sudah pandai, beliau 
berpindah untuk menyambung pengajian ke al-Jurjan dan berguru 
dengan Abu Nasr Al-Ismaili. Seterusnya al-Ghazali ke Naisabur 
dan berguru dengan al-Juwaini. 


Al-Juwaini menjadi guru yang sangat berpengaruh terhadap 
al-Ghazali. Al-Juwaini pula alim dalam bidang fiqah Syafii dan 
ilmu kalam Asya'irah. Gurunya cukup kagum dengan kepintaran 
beliau dan dapat mengesan kehebatan beliau terutamanya melalui 
karangan al-Ghazali yang berjudul al-Mankhul fi Ilm al-Usul. 


Ketika di Naisabur, beliau diamanahkan dengan jawatan 
mahaguru Nizam al-Mulk yang ditubuhkan bertujuan menyebar 
mazhab Shafii dan akidah Asya'irah. Ditakdirkan oleh Allah, al- 
Ghazali telah mencapai kemasyhuran pada usia muda lagi. 

Selepas kewafatan gurunya al-Juwaini, al-Ghazali menekuni 
ilmu tasawuf apabila berguru dengan al-Tusi. Selepas memegang 
jawatan tertinggi di Nizam al-Mulk di Baghdad ini, namanya cukup 
tersohor. Dia mengajar lebih 300 pelajar dalam bidang ilmu kalam, 
fiqh, usul fiqh, falsafah dan tasawuf sehingga di gelar al-Imam. 
Imam al-Ghazali banyak membawa pembaharuan sehingga digelar 
mujaddid /pembaharu. 


Al-Ghazali ketika di Baghdad banyak membuat penyelidikan. 
Di sini dia berada dalam krisis dalaman antara kemasyhuran dan 
pencapaian dengan tarikan batin yang mengajaknya meninggal 
kan pangkat dan harta supaya bersikap jujur dan ikhlas. Lalu dia 
memilih kehidupan susah dengan meninggal kemewahan dan 
populariti. Lalu dia ke Mekah dan Syam serta di al-Quds. 


Di tempat baharu ini, dia memulakan kehidupan yang 
zuhud dan meninggalkan tugasan beliau sebagai pengajar kepada 
adiknya Ahmad. 


Penulis sempat melawat masjid di Syam dan menyaksikan 
zawiyah tempat imam al-Ghazali berkhalwat. 


Secara keseluruhannya, karya-karya imam al-Ghazali 


merangkumi bidang tasawuf, akidah, fiqh, usul fiqh, mantig dan 
falsafah. 

Warkah Imam Al-Ghazali 


Soalan Murid 
Wahai guruku, 


Jawapan kepada soalanku ini sudah terkandung dalam 
kitab-kitabmu yang banyak itu seperti Ihya' Ulumuddin, Kimiya' al- 
Sa'adah, Jawahir al-Quran, Mizan al-Amal, al-Qisthas, al-Mustagim, 
Mi'raj al-Quds, Minhaj al-Abidin, dan yang seumpamanya. 


Aku khadammu yang lemah dalam membaca dan 
memahami, maka aku memohon kepadamu sebagai guru yang 
lebih arif menjawab secara ringkas supaya aku boleh membaca 
setiap hari dan mengamalkan apa-apa yang dibaca itu. 


Jawapan guru 
Wahai anakku, 


Semua nasihat orang-orang terdahulu dan orang-orang 
terkemudian sudah terkumpul dalam hadis-hadis Rasulullah SAW. 
Oleh hal yang demikian itu, jika telah sampai nasihat-nasihat 
itu kepadamu, maka kamu tidak perlu lagi mendapat nasihat 
daripadaku. 


Anakku, 


Antara hadis nabi yang perlu kamu ingati ialah, “Tanda 
Allah mengabaikan seseorang hamba-Nya adalah apabila hamba 
itu sibuk dengan perkara yang tidak perlu. Dia menghabiskan 
usianya dengan perkara yang sia-sia. Sesiapa yang mencapai usia 
40 tahun namun kebaikannya belum mengatasi keburukan dirinya, 
maka bersedialah untuk ke neraka.” Nasihat ini sudah cukup 
memberikan pengajaran kepada manusia. 


Anakku, 


Memberi nasihat adalah mudah, namun menerima nasihat 
ialah perkara yang sukar, apatah lagi untuk beramal dengannya 
kerana nasihat bagi penyembah nafsu rasanya amat pahit. Perkara 
yang dilarang sememangnya akan disukai khususnya kepada 
orang yang mencari ilmu untuk kemegahan duniawi semata-mata. 
Bagi mereka, ilmu hanya sekadar ilmu dan bukan untuk diamalkan. 
Inilah matlamat orang falsafah yang hanya mencari ilmu namun 
tidak beramal dengannya, seolah-olah mereka tidak tahu bahawa 
ilmu yang tidak diamalkan akan menjadi punca azab pada hari 
kiamat. Sabda Rasulullah SAW yang bermaksud: 


“Manusia yang paling berat seksaannya pada hari kiamat 
ialah orang alim yang mana Allah tidak memberi manfaat 
kepadanya dengan ilmunya itu.” 


Diceritakan bahawa seseorang telah bermimpi bertemu al- 
Junayd di dalam tidurnya (selepas kematian al-Junaid) lalu ditanya 
kepada beliau, “Apa yang terjadi kepada kamu? Jawab al-Junayd: 
Semua ilmu telah hilang. Apa yang bermanfaat hanyalah beberapa 
rakaat solat yang dilaksanakan pada waktu malam.” 


Anakku, 


Janganlah kamu miskin daripada amalan, dan janganlah 

hati kamu kamu kosong daripada a/-AAwal (sensitiviti). Ketahuilah 
dengan yakin bahawa ilmu semata-mata tidak akan membawa 
kejayaan pada hari kiamat nanti. 


Contohnya, jika seseorang yang mahir dalam berperang 
dengan membawa beberapa bilah pedang yang tajam dan anak 
panah beracun, namun sebaik sahaja bertemu sang singa yang buas 
dia tidak menggunakan ilmu berperangnya untuk melawan sang 
singa tersebut, apakah yang akan terjadi? Keadaan ini samalah juga 
contohnya dengan seseorang yang kaya dengan pelbagai jenis ilmu 
namun tidak beramal satu pun dengan ilmu yang ada padanya, 
maka ilmu itu tidak akan membawa apa-apa faedah kepadanya. 


Contoh lain yang boleh dijadikan panduan adalah apabila 
seseorang yang sakit dan dia mengetahui tentang ilmu perubatan 
yang dapat merawatnya, namun, dia tidak menggunakan ilmu 
yang dimilikinya itu. Maka penyakit yang dihidapinya tidak dapat 
dirawat. 


Anakku, 


Ketahuilah anakku, ilmu yang banyak dan buku-buku yang 
terkumpul, semua itu tidak bersedia untuk menjemput rahmat 
Allah melainkan dengan beramal dengannya kerana firman Allah 
SWT dalam surah al-Najm, ayat 39 yang bererti: “Dan bahawa 
sesungguhnya tidak ada (balasan) bagi seseorang melainkan 
(balasan) apa yang diusahakannya.” 


Begitu juga dengan firman-firman Allah SWT yang lain 
seperti dalam surah al-Kahfi, ayat 110, ertinya: “Sesiapa yang 
percaya dan berharap akan pertemuan dengan Tuhannya, 
hendaklah ia mengerjakan amal yang soleh ,” surah at-Taubah, 
ayat 82 yang bererti, “Sebagai balasan bagi apa yang mereka 
telah usahakan,” surah al-Kahfi, ayat 107 dan 108 yang bererti, 
“Sesungguhnya orang-orang yang beriman dan beramal soleh, 
disediakan bagi mereka syurga-syurga firdaus, sebagai tempat 

tetamu (yang serba mewah). Mereka kekal di dalamnya, (dan) 
tidak ingin berpindah daripadanya,” surah al-Furqaan, ayat 70 
yang bererti: “Kecuali orang yang bertaubat dan beriman serta 
mengerjakan amal yang baik, maka orang-orang itu, Allah akan 
menggantikan (pada tempat) kejahatan mereka dengan kebaikan; 
dan Allah Maha Pengampun, lagi Maha Mengasihani”. 


Demikian juga hadis Nabi SAW yang bermaksud, “Islam 
dibangunkan atas lima perkara, iaitu syahadah, solat, zakat, puasa 
pada bulan Ramadan dan menunaikan haji bagi yang mampu.” Dan 
juga sebuah hadis yang membawa maksud: “Iman itu ikrar dengan 
lidah, percaya dengan hati dan beramal dengan anggota”. 


Ketahuilah anakku, seorang hamba akan masuk syurga 
dengan rahmat Allah, tetapi rahmat Allah tidak akan sampai 
kepada seseorang hamba itu kecuali dia bersedia menerimanya 
dengan melakukan ketaatan kepada Allah, sepertimana maksud 
firman Allah dalam surah al-A'raf, ayat 56, ertinya: “Sesungguhnya 
rahmat Allah itu dekat kepada orang-orang yang muhsin.” 


Orang yang tidak sampai kepadanya rahmat Allah tidak 
akan sampai ke syurga. Jika ada orang yang berkata, manusia 
boleh memasuki syurga sekadar dengan beriman tanpa amal, kita 
jawab “Ya, tetapi bila? Berapa banyak kesukaran halangan yang 
kamu akan tempuhi hinggalah kamu dapat memasuki syurga?” 
Halangan yang pertama bagi seseorang mukmin itu halangan iman 
iaitu adakah dia akan selamat menjaga imannya ketika nyawanya 
dicabut. Apabila tiba ke alam barzakh, dia tidak mempunyai apa- 
apa bekalan dan menjadi muflis (kerana hilangnya iman ketika 
nyawa dicabut). 


Hasan al-Basri meriwayatkan (sebuah hadis Qudsi): “Allah 
SWT berfirman kepada hamba-hamba-Nya pada hari kiamat: 
Masukklah kalian ke dalam syurga dan terimalah bahagian masing- 
masing mengikut kadar amalan kamu.” 


Anakku, 


Yakinilah bahawa tanpa beramal, maka kita tidak akan 
dapat mengecap ganjaran amalan tersebut. 


Diceritakan bahawa terdapat seorang hamba daripada 
Bani Israel yang beribadat secara ikhlas bertahun-tahun lamanya, 
lalu Allah ingin menzahirkan keikhlasan hamba tersebut kepada 
malaikat. Maka Allah telah mengutus seorang malaikat dan 
memberi khabar kepadanya seraya berkata, “Sampai bila kamu 
meletihkan diri dengan beribadat, sedangkan kamu ahli neraka?”. 
Hamba itu menjawab, “Aku hanyalah seorang hamba, sikap hamba 
hanya beribadat kepada Tuhan.” Mendengarkan kata-kata hamba 
itu, malaikat kembali kepada Allah dan melaporkan, “Tuhanku, Kau 
lebih mengetahui perkara rahsia dan tersembunyi dan Kau tahu apa 
jawapan hamba-Mu itu.” Allah berkata, “Apabila hamba ini dengan 
segala kelemahannya tidak berpaling daripada Kami, bagaimana 
Kami akan berpaling daripadanya dengan segala kemuliaan Kami; 
saksikanlah wahai malaikat-Ku, Aku telah mengampunkan hamba- 
Ku itu.” 


Anakku, 


Dengarlah kata-kata ini yang bermaksud, “Hisablah diri 
kamu sebelum kamu dihisabkan, dan timbangkanlah amalan 
kamu sebelum ia ditimbangkan.” Ali bin Abi Talib berkata, 
“Sesiapa menyangka dia dapat sampai ke syurga tanpa berusaha, 
sebenarnya dia hanyalah berangan-angan.” Sementara itu Hassan 
al-Basri mengatakan, “Menuntut syurga tanpa beramal satu dosa.” 


Kata Hasan al-Basri lagi: “Mukmin yang sebenar itu ialah 
apabila dia tidak memandang kagum terhadap amalannya, tetapi 


sentiasa mengerjakan amal itu.” 


Hadis Nabi SAW jelas mengatakan: “Orang yang pintar 


membuat amalan yang dapat dikutip hasil selepas mati. Orang yang 
bodoh mengikut nafsu dan bercita-cita Allah membuat kebaikan 
kepadanya.” 


Anakku, 


Sebahagian besar waktu malam, kamu hidupkan dengan 
mengulang kaji ilmu dan membaca, namun aku tidak tahu 
apa dorongan bagi kamu berbuat demikian. Jika tujuan kamu 
mendapatkan dunia dan pangkat kebesaran, maka celakalah bagi 
kamu. Dan jika tujuan kamu menghidupkan syariah dan agama 
Muhammad serta memperbaik akhlak, maka berbahagialah kamu. 


Benar kata seorang penyair: 
“Mata yang berjaga malam bukan kerana-Mu itu sia-sia 
Mata yang menangis bukan kerana kehilangan-Mu itu tiada guna” 


Anakku, 


“Hiduplah semahunya kerana engkau akan sebenarnya mati. 
Kasihilah semahunya kerana engkau akan berpisah. Beramallah 
semahunya kerana engkau akan diberi ganjaran.” 


Anakku, 


Jika ditanya apa faedah yang kamu peroleh daripada belajar 
ilmu kalam, fekah, perubatan, syair, astrologi, linguistik dan lain- 
lain selain daripada menghabiskan usia dalam kelupaan kepada 
Allah. Aku telah membaca kitab Injil Isa a.s.; “Apabila hamba mati 
dan ditinggalkan di dalam kuburnya, Allah sendiri akan menyoal 
40 soalan. Soalan pertama: Hamba-Ku, engkau telah mencantikkan 
rupa untuk dipandang oleh makhluk, adakah engkau mencantikkan 
hatimu untuk Aku memandangnya?” 


Anakku, 


Ilmu tanpa amal, gila. Amal tanpa ilmu, bodoh. Sebabnya 
ilmu yang tidak menjauhkanmu daripada maksiat dan tidak 
membuatkanmu taat, akan memberikan penyesalan kepadamu. 
Surah as-Sajdah, ayat 12 menerangkan (ertinya): “Dan (sungguh 
ngeri) sekiranya engkau melihat ketika orang-orang yang berdosa 
itu menundukkan kepalanya di hadapan Tuhan mereka (dalam 
keadaan malu dan hina, sambil merayu), Wahai Tuhan kami, kami 
telah melihat dan mendengar dengan sejelas-jelasnya (akan segala 
yang kami ingkari dahulu), maka kembalikanlah kami ke dunia 
supaya kami mengerjakan amal-amal yang baik. Sesungguhnya 
kami sekarang telah yakin: Dan kamu akan ditegur, Wahai si 
bodoh, kamu datang dari dunia, kenapa pula kamu mahu kembali 
kepadanya? ” 


Anakku, 


Tingginya hemah bagi orang yang taat sebelum rohnya 
meninggalkan jasad. Ketika kamu berada di dunia hingga kamu 
dibawa ke kubur orang-orang yang lebih awal mendiami alam 
kubur sentiasa menunggu kamu pada setiap saat. Maka awaslah 
kamu dihantar ke kubur tanpa bekalan. Kata Abu Bakr as-Siddig: 
“Ketahuilah, jasad itu ibarat sangkar burung atau kandang haiwan.” 
Jika kamu sejenis burung yang berkedudukan tinggi, maka ketika 
kamu dipanggil (seperti erti surah al-Fajr, ayat 28): “Kembalilah 
kepada Tuhanmu dengan keadaan engkau berpuas hati (dengan 
segala nikmat yang diberikan) lagi diredai (di sisi Tuhanmu)!” 
kamu akan terbang ke atas untuk duduk di tempat yang sangat 
mulia.” Keadaan ini sama sepertimana yang disabdakan oleh Nabi 
Muhammad SAW (maksudnya): “Arasy milik Tuhan yang bersifat 
ar-Rahman itu bergegar kerana meninggalnya Sa'ad bin Mu’az.” 


Namun jika sebaliknya, maka fahamilah surah al-A'raaf, 
ayat 179, “Mereka itu seperti binatang ternak, bahkan mereka 
lebih sesat lagi: mereka itulah orang-orang yang lalai.” Mereka ini 

seperti binatang malah mereka lebih sesat.” Perpindahan kamu 
dari dunia ke akhirat akan menjadi satu kesengsaraan buat kamu. 


Diriwayatkan, pada suatu hari Hassan al-Basri berasa 
amat dahaga disebabkan cuaca yang sungguh panas, lalu dibawa 
kepadanya satu bekas yang berisi air yang sejuk. Sebaik-baik sahaja 
tangannya menyentuh dan merasai kesejukan air itu, tiba-tiba dia 
menjerit dan jatuh pengsan. Bekas air tersebut terjatuh. 


Setelah dia sedar, ditanyakan soalan kepadanya: “Apa yang 
berlaku kepada tuan?” 


Jawabnya: “Aku teringat akan ayat al-Quran, surah al- 
Araaf, ayat 50 (ertinya): ‘Dan (Tuhan menerangkan pula kehinaan 
ahli neraka dengan firman-Nya), ahli neraka menyeru ahli syurga 
(dengan berkata), ‘Limpahkanlah kepada kami sedikit daripada 
air atau daripada rezeki (makanan) yang telah dikurniakan Allah 
kepada kamu: Mereka (ahli Syurga) menjawab: “Sesungguhnya 

Allah telah haramkan kedua-duanya atas orang-orang kafir. ”. 
Anakku, 


Jika ilmu semata-mata mencukupi dan tidak berhajat untuk 
diamalkan, maka apakah faedahnya seruan Allah SWT: “Apakah ada 
orang yang memanjatkan doa? Apakah ada orang yang memohon 
keampunan? Apakah ada orang yang bertaubat?” 


Dikatakan sekumpulan sahabat duduk bersama-sama 
Rasulullah SAW. Mereka menyebut-nyebutkan tentang Abdullah 
bin Umar bin al-Khatab. Rasulullah SAW bersabda, “Sebaik-baik 
lelaki ialah Abdullah, seandainya dia orang yang bersembahyang 
malam.” Sabda baginda lagi kepada salah seorang sahabat: “Jangan 
kamu banyak tidur malam, tidur malam yang banyak menjadi 
tuannya fakir pada hari kiamat.” 


Anakku, 


Pada solat malam itu terkandung 3 perkara yang besar; 
menyahut perintah Allah (surah al-Isra':79), memanjat kesyukuran 
(surah az-Zariyat: 18), dan menyebut-nyebut nama Allah (surah 
Aali Imran: 17). Sabda Nabi SAW: “Tiga jenis suara yang dikasihi 
Allah, suara kokokan ayam jantan, suara orang yang membaca ayat 
al-Quran, dan suara orang yang beristighfar pada hujung malam.” 


Sufyan al-Thawri berkata, “Allah mempunyai angin yang 
bertiup pada hujung malam (waktu sahur) untuk membawa zikir 
dan istighfar kepada Allah al-Malikul Jabbar.” Katanya lagi: “Pada 
awal malam penyeru akan menyeru dari bawah Arasy: Apakah ada 
hamba-hamba yang bangun beribadat? Lalu mereka bangun dan 
bersembahyang selama yang dikehendaki oleh Allah. Kemudian 
penyeru akan menyeru pula pada separuh malam: Apakah ada yang 
bangun beribadat pada waktu malam. Lalu mereka bangun dan 
bersembahyang sehingga masuk waktu sahur (hujung malam)? 
Apabila waktu sahur, penyeru akan menyeru lagi: “Apakah ada 
orang-orang yang bangun beristighfar? Lalu mereka bangun dan 
beristighfar. Apabila waktu fajar, penyeru akan menyeru: “Apakah 
orang-orang yang lalai akan bangun dari tempat tidur mereka. Lalu 
mereka pun bangun dari tempat tidur mereka seperti orang yang 
mati bangun dari kubur mereka?” 


Anakku, 


Dalam wasiat Luqman al-Hakim kepada anaknya ada 
disebutkan: “Hai anakku, janganlah ayam jantan menjadi lebih 
bijak daripada kamu, dia berkokok pada waktu sahur dan kamu 
masih tidur.” 


Anakku, 


Ketahuilah, hakikat taat dan ibadat itu ialah mengikuti 
kehendak syarak, melaksanakan suruhan dan menjauhi larangan, 

dalam bentuk ucapan mahupun perbuatan. Setiap apa yang kamu 
ucapkan dan lakukan, atau kamu tinggalkan sesuatu ucapan atau 
perbuatan, hendaklah mengikuti kehendak syarak. Umpamanya, 
kamu berpuasa pada hari raya dan hari-hari tasyrik, kamu dikira 
melakukan dosa walaupun nampak kamu melakukan ibadat. 
Samalah juga apabila kamu sembahyang dengan menggunakan 
pakaian yang diambil secara salah, kamu juga dikira melakukan 
dosa. 


Anakku, 


Jadikanlah seluruh hal dan kata-katamu menurut apa 
yang telah ditetapkan oleh syariat kerana ilmu dan amalan kamu 
tanpa mengikuti panduan daripada Nabi SAW adalah sesat 
dan menjauhkan kamu daripada Allah. Maka, janganlah kamu 
terpedaya dengan latahan orang-orang tasawuf dan perkara- 
perkara pelik yang tidak berfaedah. Ini kerana jalan tasawuf yang 
sebenar-benarnya adalah melalui cara mujahadah, menahan 
diri daripada syahwat dan hawa nafsu dengan cara melatih diri, 
bukannya dengan cara yang pelik dan tidak berfaedah. 


Ketahuilah, lidah yang tidak dikawal serta hati yang tertutup 
yang dipenuhi pula dengan kelalaian dan syahwat merupakan 
tanda kecelakaan. Hawa nafsu yang tidak dapat dipatahkan melalui 
mujahadah, sama sekali tidak akan dapat menghidupkan hati 
dengan cahaya makrifat. 


Ada soalan-soalan yang tidak mampu dijawab dengan 
perkataan dan tulisan kerana bersifat rasa (dhauki). Kau boleh 
memahaminya bukan melalui kata-kata atau tulisan tetapi dengan 
merasainya sendiri (melakukannya). Umpamanya orang yang jahil 
tentang maksud manis atau pahit, tidak mampu menceritakannya 
dengan kata-kata dan tulisan. 


Sebagaimana diceritakan seseorang yang mati pucuk telah 
menulis surat kepada rakannya meminta diceritakan tentang 

nikmat persetubuhan. Lalu temannya itu memberi jawapan 
balas kepada pertanyaan itu: “Mulanya aku menyangka engkau 
hanya seorang yang mati pucuk sahaja. Namun sekarang aku 
mengetahui bahawa kamu seorang yang mati pucuk dan juga tolol. 
Ini kerana nikmat persetubuhan ini bersifat rasa. Sekiranya kamu 
melakukannya, barulah kamu akan memahaminya. Jika tidak, ia 
tidak mampu digambarkan melalui perkataan atau tulisan.” 


Anakku, 


Sebahagian persoalanmu seumpama hal ini. Sebahagian 
persoalan yang lain yang sepatutnya dijawab, aku telah 
menerangkannya dalam kitab Ihya’ “Ulumuddin dan kitab-kitab 
yang lain. Di sini aku akan menyebutkan sebahagian sahaja 
dan sebahagian yang lain aku isyaratkan (melalui penerangan- 
peneranganku yang lain). 


Berkenaan soalanmu kepadaku tentang empat kewajipan 
ke atas salik (murid atau pencari jalan kebenaran menuju kepada 
Allah): 


Pertama: ketahuilah, kewajipan paling utama ialah akidah 
yang betul yang tidak bercampur dengan bidaah; 


Kedua: taubat yang bersungguh-sungguh dan tidak 
mengulangi kesilapan-kesilapan yang lalu, 


Ketiga: beralah dengan musuh-musuh engkau sehingga 
engkau tidak terbeban dengan hak-hak orang lain; 


Keempat: menghasilkan ilmu syariah sekadar mana 
mampu beramal dengan perintah-perintah Allah dan menghalang 
daripada melakukan larangan-Nya. 


Selebihnya, pelajarilah ilmu-ilmu tentang akhirat yang 
dapat memberi pelepasan kepada kamu dari kecelakaannya. 

Kata-kata ini seperti terungkap daripada hikayat guru- 
guru tasawuf seperti kisah al-Shubli r.a katanya: “Aku berkhidmat 
dengan 400 orang guru dan aku belajar 4,000 hadis daripada 
mereka. Aku hanya memilih satu hadis sahaja untuk diamalkan. 
Bakinya aku tinggalkan kerana aku meneliti dalam hadis yang satu 
ini, ia boleh melepaskan dan menyelamatkanku.” 


Anakku, 


Apabila engkau memahami keadaan ini, tidak perlu lagi 
kepada ilmu yang banyak. Perhatikan pada cerita ini. Diceritakan 
bahawa Shaqiq al-Bilkhi telah bertanya kepada salah seorang 
muridnya, Hatim al-Asom (semoga Allah merahmati mereka 
berdua): 


“Wahai Hatim, engkau telah bersamaku selama 33 tahun. 
Apa yang kamu dapat daripada ilmu-ilmu yang telah dipelajari, 
dan apakah faedah yang kamu ambil daripadaku?”. 


Hatim menjawab: “Saya mendapatlapan faedah. Jika engkau 
memintaku bercakap benar, sesungguhnya aku tidak pernah 
menuntut lebih daripada itu kerana aku yakin selain daripada 
lapan perkara ini tidak akan menyelamatkan dan melepaskanku 
di dunia dan di akhirat. Aku tidak perlu lagi selain daripada yang 
dipelajari itu.” 


Shagig bertanya: “Apakah lapan faedah itu?”. 
Jawab Hatim: 


(i) “Aku melihat pada setiap makhluk, setiap mereka 
mempunyai orang yang sangat dicintainya. Malah, 
sebahagiannya ada yang bersama-sama dengan 
orang dicintai itu sehingga ke akhir hayat atau 
sampai ke kubur. Selepas itu, mereka mengucapkan 
selamat tinggal dan kembali tanpa masuk bersama 

(ii) 


(ii) 


ke dalam kubur. Apabila aku perhatikan, aku dapati 
secinta mana pun seseorang itu pada kekasihnya, 
tiada pun yang sanggup menemainya di dalam 
kubur. Lalu aku mendapati tiada yang boleh menjadi 
sahabat sehingga ke alam kubur selain daripada 
amalan yang soleh. Lalu aku memilihnya dan 
menjadikannya kekasihku supaya amalan itu dapat 
menjadi temanku di alam kubur.” 


“Aku melihat pada orang ramai, aku nampak 
kesemuanya menjadi tawanan nafsu. Dan aku 
perhatikan pada firman Allah, surah an-Naazi'aat, 
ayat 40 dan 41, ertinya: “Adapun orang yang takut 
akan keadaan semasa ia berdiri di mahkamah 
Tuhannya (untuk dihitung amalnya), serta ia 
menahan dirinya daripada menurut hawa nafsu, 
makasesungguhnyasyurgalah tempat kediamannya. 
Maka yakinlah aku bahawa al-Quran itu benar. Lalu 
aku bersegera untuk menyalahi kehendak nafsuku 
dan bersungguh-sungguh melawannya. Aku tidak 
menikmati kehendak nafsuku sehinggalah ia tunduk 
dan patuh kepada kehendak Allah SWT.” 


“Aku melihat kepada orang ramai, mereka semuanya 
letih dan penat mengejar keduniaan sehinggakan 
mereka berasa amat gembira kerana menyangka 
mereka telah memperoleh segalanya. Maka aku 
perhatikan ayat al-Quran, surah al-Nahl, ayat 96 
ertinya: “(Sebenarnya) apa-apa yang ada pada kamu 
akan habis dan hilang lenyap, dan apa-apa yang ada 
di sisi Allah tetap kekal” Maka, apa-apa yang aku 
kumpulkan dan hasilkan dalam tempoh beberapa 
tahun, aku sedekahkan kepada fakir miskin sebagai 
pelaburan simpanan di sisi Allah supaya membawa 
keuntungan bagiku di akhirat kelak.” 

(iv) 


(v) 


“Aku melihat sebahagian manusia, mereka meyakini 
bahawa kemuliaan dan kehebatan mereka kerana 
ramainya pengikut dan kaum keluarga, malah 
mereka berbangga pula. Satu kaum yang lain pula, 
melihat kemuliaan manusia dan keagungannya pada 
harta yang banyak dan anak yang ramai. Mereka 
sangat berbangga dengannya. Sementara yang lain 
pula menyangka kemuliaan itu apabila mereka dapat 
merampas harta orang lain, menguasai mereka serta 
dapat menumpahkan darah. Sebahagian yang lain 
merasa bangga apabila dapat membazirkan harta 
benda tanpa tujuan. Aku amati surah al-Hujuraat, 
ayat 13, ertinya: "Sesungguhnya semulia-mulia 
kamu di sisi Allah ialah orang yang lebih takwanya 
antara kamu (bukan yang lebih keturunan atau 
bangsanya). 


Ternyata yang paling mulia di sisi Allah ialah mereka 
yang lebih bertakwa, maka aku memilih takwa dan 
sangkaan golongan tadi ternyata salah. 


“Aku melihat manusia ini dengki-mendengki, umpat- 
mengumpat antara satu sama lain disebabkan harta 
dan pangkat lalu aku merujuk kepada firman Allah 
dalam surah az-Zukhruf, ayat 32, ertinya: “Kami 
membahagi-bahagikan antara mereka segala 
keperluan hidup mereka dalam kehidupan dunia 
ini, (sesetengahnya Kami jadikan kaya raya dan 
sesetengahnya miskin menderita). 


Tahulah aku bahawa rezeki telah ditetapkan dari 
azali lagi. Jadi apakah faedah dengki-mendengki 
seolah-olah tidak meredai pembahagian daripada 
Allah itu, lalu aku berbaik-baik dengan semua 
manusia.” 

(vi) “Aku melihat manusia itu bermusuh-musuhan 
antara satu sama lain dengan tujuan duniawi dan 
desakan waswas syaitan. Lalu aku perhatikan 
firman Allah dalam surah al-Faatir, ayat 6, ertinya: 
“Sesungguhnya syaitan ialah musuh bagi kamu, 
maka jadikanlah dia musuh (yang mesti dijauhi tipu 
dayanya).” 


Tahulah aku bahawa tidak ada permusuhan dengan 
sesiapa pun melainkan dengan syaitan. 


(vii) “Aku memerhatikan kepada dunia ini, manusia 
menghabiskan daya usaha mencari sesuap 
makanan. Disebabkan itu mereka terjatuh dalam 
mendapatkan makanan yang haram atau syubhah 
serta kehinaan diri. Maka aku lihat kepada ayat 
al-Quran, surah Hud, ayat 6 ertinya: “Dan tiadalah 
sesuatu pun daripada makhluk-makhluk yang 
bergerak di bumi melainkan Allah jualah yang 
menanggung rezekinya.” 


Tahulah aku bahawa setiap makhluk yang melata di 
atas bumi ini rezekinya telah dijamin oleh Allah. Aku 
pun berusaha mencari akhirat dan menyibukkan 
diri dengan beribadat kepada Allah.” 


(viiii) “Aku melihat setiap manusia sangat bergantung 
kepada sesama makhluk. Sebahagian mereka sangat 
bergantung kepada wang ringgit, sebahagian pula 
bergantung kepada harta dan kerajaan, sebahagian 
pula bergantung kepada kerjaya mereka. Ada pula 
sebahagian yang lain kuat pergantungan mereka 
kepada makhluk lain. Maka aku menilik kepada 
ayat al-Quran, surah al-Taalag, ayat 3 ertinya: “Dan 
(Ingatlah), sesiapa bertawakal kepada Allah, maka 
cukuplah Allah baginya (untuk menolong dan 

menyelamatkannya). Sesungguhnya Allah tetap 
melakukan segala perkara yang dikehendaki-Nya. 
Allah telah pun menentukan kadar dan masa bagi 
berlakunya tiap-tiap sesuatu: 


Maka aku bertawakal kepada Allah. Maka Allahlah 
sebaik-baik tempat berharap dan tempat berserah. 


Berkata Shaqiq: “Bagus wahai Hatim. Semoga Allah 
memberi taufik kepada kamu. Aku melihat, semua lapan faedah 
yang kamu amalkan terkandung dalam kitab Taurah, Injil, Zabur 
dan al-Qur'an. Sesiapa yang beramal dengan lapan perkara ini, 
seolah-olah dia telah beramal dengan keempat-empat kitab itu.” 


Anakku, 


Sesungguhnya engkau telah mengetahui daripada dua 
cerita di atas bahawa engkau tidak perlu memperbanyakkan ilmu. 
Sekarang aku cuba menjelaskan apakah kewajipan bagi seseorang 
salik dalam menempuh jalan kebenaran. 


Pertama: Ketahuilah, seseorang salik itu mesti mempunyai 
seorang guru mursyid lagi murabbi yang mana pendidikannya 
boleh menunjukkan jalan kebenaran dan membuangkan akhlak 
yang buruk serta menggantikannya dengan akhlak yang terpuji 
dan baik. Maksud mendidik seumpama seorang petani menjaga 
tanamannya. Apabila ternampak batu atau tumbuhan lain yang 
boleh memudaratkan tanamannya, tumbuhan tersebut dicabut 
agar tanamannya kekal terpelihara cantik. 


Oleh sebab itulah, seseorang salik memerlukan guru 
mursyid yang akan mendidiknya dan membimbingnya ke jalan 
Allah SWT, sebagaimana Allah SWT telah mengutus para rasul 
untuk menjadi ikon kepada umatnya dan menunjukkan mereka 
ke jalan yang lurus. Apabila Rasulullah SAW wafat, baginda telah 
digantikan oleh para Khulafa' ar-Rasyidin sebagai ganti diri 

Baginda SAW bagi memandu umat manusia menuju jalan Allah. 
Syarat menjadi seorang mursyid mestilah seorang yang alim. 
Namun, bukan semua orang alim itu sesuai untuk memikul tugas 
khalifah ini. Di sini aku akan terangkan secara umum tanda-tanda 
yang ada pada seorang mursyid yang hakiki itu. 


Guru mursyid ialah orang yang tidak mempunyai niat 
dalam dirinya untuk mengecap kemewahan harta benda, pangkat, 
dan kebesaran. Dirinya dibentuk oleh mursyid yang mendidiknya 
sehingga salasilah sampai kepada Nabi Muhammad SAW dan dia 
pernah merasai latihan kerohanian seperti makan dalam kuantiti 
yang sedikit, tidak banyak bercakap, dan kurang tidur. Hidupnya 
diisi dengan banyak bersembahyang, bersedekah, dan berpuasa. 
Dia mengambil cahaya daripada cahaya-cahaya kenabian 
Rasulullah SAW. Mursyid yang sebenar itu tersohor dengan akhlak 
yang baik dan terpuji serta bersih daripada sifat-sifat tercela. 
Model sebegini tidak mudah untuk ditemukan lebih-lebih lagi 
pada zaman ini. Jika kamu telah menemui mursyid yang sebenar dan 
mursyid itu telah menerima kamu sebagai muridnya, maka wajib bagi 
kamu menghormatinya zahir dan batin. 


Penghormatan zahir bermaksud dia tidak suka membantahi 
mursyidnya. Tidak boleh menyibukkan diri untuk berhujah 
dengannya dalam semua perkara walaupun dia sedar kesilapan 
mursyidnya. Janganlah dia meletakkan sejadahnya di hadapan 
mursyid, melainkan waktu menunaikan solat. Apabila selesai 
solat, hendaklah dia mengangkatkan kembali sejadah itu. Begitu 
juga janganlah dia membanyakkan solat sunat di hadapannya, di 
samping beramal dengan apa yang diperintahkan oleh gurunya 
sekadar kemampuannya. 


Penghormatan batin pula bermaksud apa sahaja yang 
kamu terima secara zahir, tidak boleh diingkari secara batin kerana 
itu sifat munafik. Jika tidak mampu berbuat demikian, maka 
tinggalkanlah mursyid tersebut sehinggalah kamu menerimanya 
secara zahir dan batin. 

Kedua: Hendaklah juga seseorang itu memelihara diri 
daripada duduk bersama-sama dengan teman-teman yang buruk 
akhlaknya agar dia dapat menjauhkan diri daripada godaan syaitan 
dari kalangan jin dan manusia yang akan merosakkan hatinya. 
Hasilnya, dia dapat membersihkan hatinya daripada kejahatan- 
kejahatan syaitan. 


Ketiga: Untuk kehidupan yang lebih selamat, hendaklah 
dia memilih cara hidup fakir berbanding kaya, kerana asas jalan ini 
mengosongkan hati daripada mencintai dunia. Jika tidak mampu 
memilih jalan ini, paling kurang tinggalkanlah sebab-sebab yang 
menjadi punca kecintaan kepada dunia. 


Inilah tiga lagi perkara yang wajib ke atas Salik (orang yang 
menuju ke jalan Allah, menjadikan semuanya tujuh - empat lagi 
pada halaman 11). 


Kamu bertanya juga apakah itu tasawuf? 


Secara mudahnya tasawuf itu mempunyai dua ciri 
istimewa. Pertamanya, tetap setia dengan Allah (istiqamah), dan 
yang keduanya, berbaik sesama manusia. Maka sesiapa yang 
tetap setia dengan Allah dan berbuat baik sesama manusia, maka 
dia dikira seorang sufi. Tetap setia dengan Allah bermaksud 
meleburkan kehendak dirinya untuk berdepan dengan perintah 
Allah. Sementara berbaik sesama manusia pula bermaksud kamu 
tidak menggunakan mereka untuk kehendak kamu, bahkan kamu 
menggunakan diri kamu untuk memenuhi kehendak mereka selagi 
mana tidak bertentangan dengan agama. 


Kemudian kamu bertanya, apakah itu ubudiah 
(perhambaan)? 


Ketahuilah, ubudiah itu merupakan kehadiran Allah secara 
berterusan dalam kehidupan hambanya tanpa ada yang lain, 
malahan memandang rendah kepada yang lain selain Allah. Ini 

boleh dilihat pada tiga perkara berikut: 


(i) sensitif dan mengambil berat dengan perintah 
syarak; 

(ii) reda dengan segala qada dan qadar Allah serta 
peruntukkan Allah SWT; 

(iii) tinggalkan kepentingan diri kamu sendiri demi 
mencapai reda Allah SWT. 


Kamu bertanya lagi, apakah itu tawakal? 


Tawakal itu percaya akan janji-janji Allah. Ertinya, penuh 
yakin bahawa apa yang Allah mahu berikan kepada kamu, akan 
sampai kepada kamu walaupun dihalang oleh seluruh penduduk 
dunia. Setiap apa yang Allah SWT tidak peruntukan kepada kamu, 
tidak akan sampai kepada kamu walaupun seluruh penduduk 
dunia membantu kamu. 


Akhirnya kamu bertanya tentang ikhlas? 


Ikhlas itu apabila seluruh perbuatan kamu hanyalah kerana 
Allah, sedikit pun tidak terniat untuk mencari pujian manusia, 
serta tidak mempedulikan cacian mereka. 


Ketahuilah! Timbulnya perasaan riak apabila kamu 
memandang hebat terhadap manusia. Maka ubatnya hendaklah 
kamu lihat manusia itu sendiri bergerak di bawah kekuasaan 
Allah. Hendaklah juga kamu berasakan bahawa manusia itu serupa 
benda-benda kaku yang tidak ada kudrat untuk menghasilkan 
kerehatan dan kepayahan agar sikap suka melihat pandangan 
orang terhadap kita itu dapat dihapuskan. Selagi kamu menyangka 
makhluk itu ada kudrat dan iradat, maka riak itu tidak terlepas 
daripada kamu. 


Anakku, 


Soalan-soalan lain yang kamu tanyakan itu, sebahagiannya 


19 


terpapar di dalam kitab-kitabku. Carilah di sana. Sebahagiannya 
tidak dapat ditulis. Beramallah dengan apa yang kamu tahu, agar 
terbongkarlah bagi kamu hakikatnya. 


Anakku, 


Jika timbul lagi persoalan selepas ini janganlah kamu 
bertanya melainkan dengan cara tersirat. Allah telah menyebut 
dalam surah al-Hujuraat ayat 5, yang bererti, “Dan kalaulah mereka 
bersabar menunggu sehingga engkau keluar menemui mereka, 
tentulah cara yang demikian lebih baik bagi mereka; dan (ingatlah), 
Allah Maha Pengampun, lagi Maha Mengasihani.” 


Terimalah nasihat Nabi Khidir a.s. yang diungkapkan 
dalam surah al-Kahfi, ayat 70 ertinya: “Ia menjawab, “Sekiranya 
engkau mengikutku, maka janganlah engkau bertanya kepadaku 
akan sesuatu pun sehingga aku ceritakan halnya kepadamu.” 


Janganlah kamu bersikap gopoh sehinggalah kamu 
memperolehnya atau disingkapkan kepada kamu tentang sesuatu 
perkara sepertimana yang dinyatakan dalam surah al-Anbiyaa, 
ayat 37, ertinya: “Aku (Allah) akan perlihatkan kepada kamu tanda- 
tanda kekuasaan-Ku; maka janganlah kamu meminta disegerakan 
(kedatangannya). 


Oleh sebab itu, janganlah kamu bertanya kepadaku 
sebelum tiba waktunya. Ketahuilah dengan yakin kamu tidak akan 
sampai jika kamu tidak berjalan seperti maksud surah ar-Ruum, 
ayat 9, ertinya: “Tidakkah mereka telah berjalan dan mengembara 
di muka bumi, serta memerhatikan bagaimana kesudahan orang- 
orang yang terdahulu daripada mereka?” 


Anakku, 


Jika engkau berjalan, engkau akan melihat keajaiban pada 
setiap tempat yang kamu singgah. Korbankan jiwa kamu kerana 

modal dalam perkara ini ialah mengorbankan jiwa seperti kata 
Zu al-Nun al-Misri kepada salah seorang muridnya, “Jika kamu 
mampu mengorbankan jiwa, silakan. Jika tidak, tak payahlah kamu 
menyibukkan diri kamu dengan bicara-bicara kesufian.” 


Anakku, 


Aku nasihatkan kamu dengan lapan perkara. Terimalah 
daripadaku supaya ilmu kamu tidak menjadi musuhmu pada hari 
kiamat kelak. Beramal dengan empat perkara ini dan tinggalkan 
empat perkara lagi. Empat perkara yang perlu kamu tinggalkan 
ialah: 


Pertama: Janganlah kamu berdebat dalam sesuatu perkara 
semampumu kerana pada perdebatan itu banyak penyakitnya. 
Keburukannya lebih besar daripada manfaat. Ia adalah punca 
segala akhlak buruk seperti riak, hasad, sombong, dengki, 
perseteruan, dan sebagainya. Sekiranya terdapat masalah antara 
kamu dan orang lain, berdebat ini dibolehkan jika tujuan kamu 
untuk menzahirkan kebenaran. 


Terdapat dua tanda yang kamu ingin menzahirkan 
kebenaran iaitu pertama kamu tidak kisah kebenaran itu timbul 
daripada lidah kamu atau daripada lidah orang lain. Kedua kamu 
lebih suka berbahas secara tertutup daripada berbahas di depan 
orang ramai. Dengarlah, aku akan menyebutkan di sini suatu 
perkara yang sangat berfaedah. Ketahuilah, soalan daripada orang 
yang mempunyai permasalahan itu menjadi suatu cara penyakit 
hati itu dikemukakan kepada doktor. Jawapan yang dikemukakan 
pula menjadi ikhtiar bagi merawat penyakit tersebut. 


Ketahuilah, orang-orang yang jahil itu hati mereka 
berpenyakit, manakala para ulama pula adalah sebagai doktornya. 
Orang alim yang tidak cukup ilmu tidak mampu merawat penyakit 
dengan baik. Malah orang alim yang sempurna ilmunya pun tidak 
mampu merawat semua penyakit tetapi hanya boleh merawat 

orang sakit yang bersedia untuk menerima rawatan bagi dirinya. 
Jika penyakit itu berterusan atau sangat kronik yang sukar diubati, 
doktor yang mahir akan mengatakan: “Penyakit ini tidak boleh 
dirawat, janganlah kamu menghabiskan masa untuk merawatnya 
lagi kerana ia akan merugikan umur.” 


Ketahuilah, penyakit jahil itu ada empat jenis, salah satunya 
boleh dirawat dan tiga lagi tidak boleh dirawat. Jenis-jenis penyakit 
jahil yang tidak boleh dirawat ialah: 


i) 


Soalan dan bangkangannya lahir daripada hasad 
dan dengki. Setiap kali kamu menjawabnya dengan 
sebaik-baik jawapan, ia tidak akan menambahkan 
apa-apa kecuali kemarahan, permusuhan dan dengki. 
Lebih baiklah tidak menjawab. Ada dikatakan: 


“Setiap permusuhan itu kadang-kadang diharap 
dapat diatasi, 

melainkan permusuhan dengan orang yang 
memusuhi engkau kerana dengki.” 


Sepatutnya kamu menjauhkan diri darinya dan 
tinggalkannya dengan penyakitnya. Allah berfirman 
dalam surah an-Najm ayat 29, ertinya: “Oleh itu, 
janganlah engkau (wahai Muhammad) hiraukan 
orang yang berpaling daripada pengajaran Kami, 
dan tidak mahu melainkan kehidupan dunia semata- 
mata.” 


Setiap apa yang diucapkan dan dilakukan oleh 
orang yang dengki, dia sebenarnya akan membakar 
kebaikan-kebaikan dirinya sendiri. Ini sebagaimana 
maksud sebuah hadis: “Dengki itu memakan 
kebaikan seperti api membakar kayu api.” 


Penyakit yang timbul daripada kebodohan juga tidak 

iii) 


boleh dirawat, sepertimana kata Nabi Isa a.s.: “Aku 
boleh menghidupkan orang yang telah mati tetapi 
tidak boleh merawat orang yang bodoh.” 


Orang yang bodoh itu ialah orang yang belajar dalam 
tempoh yang singkat dan hanya beberapa ilmu 
sahaja, sama ada ilmu akal atau syarak, lalu kerana 
kebodohannya dia cuba berhujah dengan orang yang 
lebih berilmu daripadanya yang telah menghabiskan 
umurnya mendalami pelbagai jenis ilmu. Si bodoh 
ini tidak mengetahui dan dia menyangka apa sahaja 
yang menjadi kemusykilan kepadanya, juga menjadi 
kemusykilan kepada orang yang alim. Apabila dia 
tidak mengetahui hal ini, persoalannya akan menjadi 
sebahagian daripada tanda-tanda kebodohannya. 
Selayaknya orang yang alim tidak menjawab 
persoalannya. 


Seorang yang ingin memohon petunjuk, namun 
setiap percakapan orang alim gagal difahaminya. Ia 
diandaikan berpunca daripada kefahamannya yang 
cetek. Soalannya bertujuan untuk mendapat faedah, 
namun oleh kerana pemahamannya cetek, dia tidak 
dapat memahami hakikat sebenar sesuatu perkara. 
Justeru, tidaklah perlu bersusah payah untuk 
menjawab soalannya. Sabda Rasulullah SAW, “Kami 
para nabi, telah diperintahkan agar berkomunikasi 
dengan manusia mengikut tahap akal mereka.” 


Adapun penyakit yang masih boleh dirawat iaitulah 


seorang yang memohon petunjuk yang dapat memahami sesuatu 
perkara dengan baik. Dia tidak dikuasai oleh perasaan hasad 
dengki, marah, dan kasihkan hawa nafsu, harta dan pangkat. Dia 
benar-benar seorang yang mencari jalan kebenaran. Soalan dan 
bangkangannya bukan berpunca daripada hasad, degil atau cuba 
menguji. Individu sebegini masih boleh dirawat dan soalannya 

boleh dijawab bahkan wajib dijawab. 


Kedua: Hendaklah kamu beringat-ingat dan berwaspada 
untuk menjadi seorang pendakwah kerana penyakitnya sangat 
banyak, melainkan kamu beramal terlebih dahulu dengan apa yang 
kamu ucapkan. Kemudian barulah disusuli dengan nasihat-nasihat 
kamu kepada manusia. Fikirkan pada apa yang pernah dikatakan 
kepada Nabi Isa a.s., “Wahai anak Mariam, nasihati diri kamu 
terlebih dahulu sebelum kamu menasihati manusia lain, jika tidak 
malulah kamu dengan Tuhanmu.” 


Jika kamu diuji dengan tugasan memberi nasihat dan 
peringatan, hendaklah kamu berhati-hati dengan dua perkara: 

i- jangan kamu memayahkan dalam pengucapan, kata- 
kata, tunjuk ajar dan sebagainya, kerana Allah benci kepada orang 
yang suka memayahkan sesuatu perkara yang tidak perlu. Manusia 
seperti itu ialah mereka yang batinnya kosong dan hatinya lalai. 
Dia sendiri cuai akan Allah. 


Maksud peringatan ialah; seseorang itu menyebut-nyebut 
tentang api neraka, kecuaian dalam mentaati Allah, juga berfikir 
tentang umurnya yang telah habis dalam perkara yang sia-sia dan 
bagaimana keadaan imannya di saat berdepan dengan kematian.? 
Bagaimana pula keadaan dirinya ketika nyawanya akan dicabut? 
Mampukah dia menjawab soalan Munkar dan Nakir? Dapatkah 
dia memberi perhatian kepada dirinya sendiri pada hari kiamat? 
Adakah dia mampu menyeberangi titian sirat secara selamat, 
atau terjatuh ke dalam neraka? Hendaklah dia berterusan 
menyebut-nyebut perkara-perkara ini di dalam hatinya yang akan 
mengejutkannya dari kelekaannya. Begitu juga dengan kepanasan 
api neraka dan raungan orang-orang ditimpa azab ini. Ini semua 
dinamakan sebagai peringatan (tazkiiran). 


Manakala usaha manusia mengingatkan tentang perkara 
ini, kajian-kajian mereka tentang perkara ini, amaran mereka 
terhadap kecuaian dan sikap melampau mereka, pendedahan 

mereka terhadap keaiban diri mereka sendiri agar orang ramai 
seolah-olah dapat merasakan kepanasan api neraka. Perkara- 
perkara ini akan mengejutkan mereka agar mereka menghabiskan 
sisa-sisa umur mereka sebaik mungkin, serta merasa menyesal 
dengan hari-hari yang lalu yang bukan dalam ketaatan kepada 
Allah SWT. Ini semua pula dinamakan sebagai pemberian nasihat 
(wa'zan). 


Yang dimaksudkan dengan nasihat dan dakwah yang tidak 
memayahkan itu, bolehlah diumpamakan dengan satu situasi 
di dalam sebuah rumah yang dilanda banjir. Tuan rumah dan 
keluarganya ada di dalam rumah tersebut. Apabila kamu melihat 
situasi cemas ini pasti kamu akan berteriak: “Awas! Awas! Lari! 
Lari! Banjir telah sampai!” Mana mungkin terlintas di hati kamu 
untuk memberitahu mereka dengan cara yang memayahkan 
pendengar untuk memahaminya seperti dengan sajak atau pantun 
atau sebagainya. Sama sekali tidak mungkin. Maka begitu jugalah 
dengan pendakwah. Hendaklah dia menjauhkan dirinya dari 
memayahkan cara dakwah. 


ii- Janganlah ada di dalam hati kamu ketika memberi 
nasihat bertujuan untuk menarik orang ramai agar tertumpu 
kepada majlis kamu, agar manusia kagum dan fanatik dengan 
kamu. Kamu berharap agar dikatakan: “Inilah majlis ilmu yang 
terbaik.” Ini semua merupakan sikap yang condong ke arah 
keduniaan (riyak) yang timbul daripada kelalaian. Bahkan dakwah 
yang dibuat seharusnya mampu mengubah mereka daripada 
dunia kepada akhirat, daripada maksiat kepada taat, daripada 
tamak kepada zuhud, daripada bakhil kepada pemurah, daripada 
terpedaya kepada takwa. 


Dakwah yang sebenar akan mampu menimbulkan kasih 
sayang seseorang kepada akhirat, membenci dunia, serta mengajar 
mereka ilmu untuk beribadat dan zuhud. Ini kerana tabiat jiwa 
manusia itu mudah cenderung ke arah perkara-perkara yang 
bertentangan dengan syariat, berusaha ke jalan yang tidak diredai 

oleh Allah SWT dan bergelumang dengan akhlak yang keji. Oleh 
itu sebagai pendakwah, campakkanlah ke dalam hati mereka 
segenggam rasa gerun kepada Allah, takutkanlah mereka serta 
berilah peringatan terhadap perkara-perkara yang mereka akan 
tempuhi pada masa hadapan. Harapannya, sifat-sifat dalaman 
dan tindak-tanduk luaran juga turut berubah. Akhirnya mereka 
dapat menonjolkan sifat ingin kepada ketaatan dan bertaubat dari 
maksiat. 


Inilah jalan memberi nasihat yang sebenar. Setiap dakwah 
yang tidak mengikuti cara ini, akan membawa bala kepada 
pendakwah dan golongan yang didakwahkan. Bahkan dikatakan 
pendakwah yang tidak mengikut cara berdakwah yang betul 
seumpama hantu dan syaitan kerana dia akan membawa orang 
ramai jauh dari kebenaran dan ke arah kebinasaan mereka. 
Sepatutnya orang ramai menjauhkan diri daripada pendakwah 
seperti ini kerana kerosakan yang dilakukan mereka tidak mampu 
dilakukan oleh syaitan. Mana-mana orang yang mempunyai kuasa 
dan keupayaan, wajiblah dia menurunkan pendakwah ini dari 
mimbar orang-orang Islam dan menghalangnya dari apa yang 
sedang dia lakukannya. Tindakan sebegini termasuk dalam usaha 
amar makruf dan nahi mungkar. 


Ketiga: Janganlah pendakwah itu cenderung untuk 
berdampingan dengan raja dan pemerintah yang zalim dan fasiq 
kerana amalan sebegini mempunyai kemudaratan yang besar. 
Jika kamu terpaksa melihat dan bersama-sama mereka sekalipun, 
janganlah memuji-muji mereka kerana Allah murka apabila raja 
atau pemimpin yang fasiq dan zalim itu dipuji. Sesiapa yang berdoa 
memanjangkan umur mereka, bererti dia suka berlakunya maksiat 
kepada Allah di muka bumi ini. 


Keempat: Janganlah menerima sesuatu daripada mereka 
walaupun kamu tahu apa yang diberikan oleh mereka itu 
merupakan harta yang halal. Sikap tamak kepada harta menjadi 
sebab kepada kerosakan agama kerana ia akan membawa pula 

kepada sikap suka berdampingan dengan mereka dan bersetuju 
dengan kezaliman mereka. Ini semua akan membinasakan agama. 
Seringan-ringan mudarat ini bermula apabila kamu mengasihi 
mereka lalu mengharapkan mereka panjang umur, sekali gus 
kemudaratan daripada mereka juga berpanjangan. Kasihkan orang 
zalim samalah seperti mahukan kezaliman itu berlaku kepada 
orang-orang yang salih dan mahukan kehancuran alam ini. Apakah 
ada kemudaratan yang lebih besar lagi daripada kemudaratan 
terhadap agama?. Jawabnya tentu tidak ada. 


Kita mohon Allah menyelamatkan kita daripada disesatkan 
oleh syaitan atau disesatkan oleh ucapan-ucapan seperti: “Lebih 
baik kamu terima sahaja wang ringgit daripada pemerintah yang 
zalim itu. Kamu akan dapat berikannya kepada fakir dan miskin, 
sedangkan pemerintah itu akan membelanjakannya pada perkara- 
perkara fasik dan maksiat. Sudah pasti sumbangan kamu kepada 
golongan fakir miskin lebih baik daripada sumbangan pemerintah 
itu.” Sesungguhnya syaitan telah berjaya memperdayakan ramai 
manusia dengan ucapan ini. Kemudaratan ini sangat banyak dan 
aku telah menyebutnya di dalam kitab Ihya' Ulum Al Din, maka 
bacalah penjelasannya yang lebih panjang di dalam kitab tersebut. 


Empat perkara yang kamu mesti lakukan pula ialah: 


Pertama: Hendaklah kamu berinteraksi dengan Allah 
SWT sepertimana kamu mahu hamba atau budak suruhan 
kamu berinteraksi dengan kamu dan kamu berpuas hati dengan 
tugasannya. Hati kamu tidak ragu dan tidak marah terhadap 
tugasannya. Apa yang kamu tidak berpuas hati dengan tugasan 
hambamu itu (walaupun dia bukan hambamu yang sebenar- 
benarnya), kamu juga sepatutnya tidak berpuas hati dengan 
tugasan kamu terhadap Allah kerana Dia tuan kamu yang sebenar. 


Kedua: Hendaklah kamu bergaul dengan manusia 
sepertimana kamu suka orang lain bergaul dengan kamu. Ini kerana 
tidak sempurna iman seseorang itu sehinggalah dia mengasihi 

orang lain sepertimana dia mengasihi dirinya sendiri.” 


Ketiga: Apabila kamu mendalami ilmu-ilmu tertentu, 
pastikan ilmu itu akan dapat memperbaiki hati kamu dan 
membersihkan jiwa kamu. Sekiranya kamu tahu umur kamu 
berbaki seminggu sahaja lagi, sudah tentu kamu tidak menyibukkan 
diri dengan ilmu fekah, ilmu perbezaan pendapat, ilmu kalam 
dan sebagainya. Ini kerana kamu mengetahui bahawa ilmu-ilmu 
ini tidak akan membantu kamu ketika itu. Sebaliknya hendaklah 
kamu menyibukkan diri dengan memerhatikan keadaan hati 
kamu, mengenali jiwa kamu, dan membuang perkara-perkara 
yang menyebabkan hati kamu melekat dengan dunia. Hendaklah 
juga kamu membersihkan jiwa kamu daripada akhlak-akhlak yang 
keji sekali gus kamu menumpukan kepada kasih dan cinta kepada 
Allah dan beribadah kepada-Nya. Hiaskanlah diri kamu dengan 
sifat-sifat yang baik. Tidak ada suatu hari pun yang mendatang, 
melainkan kamu akan mati pada hari yang telah ditentukan. 


Anakku, 


Dengarlah kata-kataku yang lain. Fikirkanlah dengan 
baik sehingga kamu dapat mengambil inti patinya. Sekiranya 
kamu diberitahu bahawa Sultan akan datang menziarahi kamu 
dalam tempoh seminggu akan datang. Aku pasti bahawa dalam 
tempoh ini kamu tidak akan melakukan apa-apa melainkan kamu 
memperelokkkan perkara-perkara yang kamu yakin Sultan akan 
melihatnya nanti apabila datang ke rumah kamu seperti pakaian 
kamu, tubuh badan, rumah, kenderaan dan sebagainya. 


Sekarang, fikirkanlah apa yang aku nyatakan ini kerana 
sesungguhnya engkau seorang yang mempunyai kefahaman 
yang baik. Ucapan yang ringkas sudah memadai bagi orang 
yang bijaksana. Rasulullah SAW telah bersabda maksudnya: 
“Sesungguhnya Allah tidak melihat kepada rupa kamu dan harta 
kamu, tetapi Dia melihat kepada hati dan amalan kamu.” 

Sekiranya kamu ingin mengetahui tentang keadaan- 
keadaan hati, lihatlah kitabku Ihya' Ulum al-Din dan selainnya. 
Ilmu ini menjadi fardu ain bagi setiap muslim, manakala ilmu-ilmu 
yang lain pula menjadi fardu kifayah melainkan kadar yang boleh 
membawa kamu menunaikan kefarduan-kefarduan yang lain. Allah 
akan memberi taufik kepada kamu agar kamu dapat menunaikan 
segala kefarduan itu. 


Keempat: Kamu menyimpan bekalan makanan kepada 
keluarga kamu tidak melebihi setahun sepertimana Nabi SAW 
melakukannya kepada isteri-isteri Baginda. Nabi SAW bersabda 
kepada isteri-isteri baginda maksudnya: “Tuhanku, jadikanlah 
rezeki keluarga Muhammad itu mencukupi.” Tidaklah pula Nabi 
SAW menyediakan begitu untuk semua isteri-isteri Baginda, bahkan 
hanya untuk isteri-isteri Baginda yang berada dalam keadaan yang 
lemah. Malah bagi isteri Baginda yang mempunyai kekuatan, maka 
tidaklah Nabi SAW menyediakan makanan untuknya melainkan 
untuk satu hari atau separuh hari. 


Anakku, 


Sesungguhnya aku telah menulis di dalam warkah ini 
jawapan kepada persoalan-persoalan yang telah kamu kemukakan. 
Maka perlulah kamu beramal dengannya. Ketika kamu beramal, 
janganlah kamu melupakan aku dalam doa-doamu yang baik. 
Tentang doa-doa yang kamu minta daripada aku, carilah ia di 
dalam hadis-hadis yang sahih. 


Di samping itu, bacalah doa ini pada waktu-waktu kamu, 
terutamanya selepas selesai sembahyang kamu: 

Maksudnya: 

“Wahai Allah! Aku bermohon pada-Mu nikmat yang sempurna, 
pelepasan dosa yang berterusan, rahmat yang selengkapnya, 
kesihatan yang terhasil, kehidupan yang paling senang, umur yang 
paling bahagia, ihsan yang paling sempurna, nikmat yang paling 
meliputi, kelebihan yang paling manis, kelembutan yang paling 
hampir, amalan yang paling baik, ilmu yang paling bermanfaat dan 
rezeki yang paling luas. Wahai Allah! Engkau jadilah (penolong) 
bagi kami, janganlah jadi (pengazab) atas kami. 


Wahai Allah! Tamatkan ajalku dengan kebahagiaan. Pastikanlah 
ada pertambahan kepada amalan-amalan kami. Berikanlah 
kesihatan kepada kami pagi dan petang. Jadikan rahmat-Mu sebagai 
matlamat dan impian kami. Tuangkanlah curahan kemaafan- 
Mu atas dosa-dosa kami. Anugerahkan kepada kami kekuatan 
untuk memperbaiki kelemahan-kelemahan kami. Jadikan takwa 
itu sebagai bekalan kami. Jadikanlah kesungguhan kami dalam 
menegakkan agama-Mu. Kepada Engkau kami bertawakal dan 
bergantung harap. 


Wahai Tuhan kami Allah! Tetapkan kami atas jalan istiqamah. 
Lindungilah kami dari perkara-perkara yang membawa kepada 
penyesalan pada hari kiamat. Ringankanlah kami dari bebanan 
dosa. Rezekikan kami kehidupan orang yang baik-baik. Palingkan 
kami dari kejahatan orang-orang yang jahat. Merdekakan kami, ibu 
bapa kami, dari neraka, hutang dan kezaliman. Wahai Tuhan Yang 
Maha Perkasa lagi Maha Pengampun. Wahai Tuhan Yang Maha 
Pemurah lagi Maha Menutup keaiban. Wahai Tuhan Yang Maha 
Penyantun lagi Maha Gagah. Wahai Tuhan yang paling penyayang 
daripada segala makhluk yang penyayang. 


Allah berselawat atas sebaik-baik makhluk-Nya; Nabi Muhammad 
SAW, keluarga Baginda, serta para sahabat. Segala pujian bagi Allah 


Tuhan semesta alam. 
2K 3F 5F 2K 2K 2K 2K عاد‎ 2K OK KK عاد عاد‎ OK KK عاد عاد‎ KK KK 

